ຂ່າວປະຈໍາວັນທີ 16 ຕຸລາ 2018
ຂ່າວການສຶກສາ
ລາວ-ຝຣັ່ງ ຫາລືສືບຕໍ່ສົ່ງເສີມການຮຽນ ການສອນພາສາຝຣັ່ງ ໃນລາວ
ສປປ ລາວ ກໍ່ຄື ກະຊວງສຶກສາທິການ ແລະ ກິລາ ແລະ ລັດຖະບານຝຣັ່ງ ໄດ້ພົບປະປຶກສາຫາກ່ຽວກັບການພັດທະນາວຽກງານໃນຂະແໜງການສຶກສາຂອງລາວ ໂດຍສະເພາະແມ່ນການສືບຕໍ່ສົ່ງເສີມກ່ຽວກັບທຶນຮຽນພາສາຝຣັ່ງເພື່ອເປັນການຍົກລະດັບທາງດ້ານພາສາຝຣັ່ງໃຫ້ແກ່ວຽກທາງການສຶກສາຂອງລາວ ໃຫ້ມີຄວາມເຂັ້ມແຂງ ເທົ່າທຽມກັບພາກພື້ນ ແລະ ສາກົນ.ເມື່ອບໍ່ດົນຜ່ານມາ ທີ່ກະຊວງສຶກສາທິການ ແລະ ກິລາ, ທ່ານ ນາງ ແສງເດືອນ ຫຼ້າຈັນທະບູນລັດຖະມົນຕີ ກະຊວງສຶກສາທິການ ແລະ ກິລາ ໃຫ້ໃຫ້ກຽດຕ້ອນຮັບການເຂົ້າຢ້ຽມຄຳນັບຂອງທ່ານ ນາງ ຟລໍຣັອງຊັອງບລັອງ-ຣີດແລກ ເອອັກຄະລັດຖະທູດຝຣັ່ງ ປະຈຳ ສປປ ລາວ ໂດຍມີຫົວໜ້າ-ຮອງຫົວໜ້າກົມ ຕະຫຼອດຮອດພາກສ່ວນທີ່ກ່ຽວຂ້ອງ ແລະ ສື່ມວນຊົນເຂົ້າຮ່ວມ.
ສຳລັບການພົບປະໃນຄັ້ງນີ້, ເພື່ອເປັນການທົບທວນຄືນກ່ຽວກັບການຮ່ວມມືໃນຫຼາຍຂົງເຂດ ເປັນຕົ້ນແມ່ນການຮ່ວມມືໃນການສົ່ງເສີມການສອນພາສາຝຣັ່ງຢູ່ 4 ແຂວງຂອງລາວ ຄື: ແຂວງຫຼວງພະບາງ, ນະຄອນຫຼວງວຽງຈັນ, ແຂວງຈຳປາສັກ ແລະ ແຂວງສະຫວັນນະເຂດ; ການຮ່ວມມືເປີດຫຼັກສູດປະລິນຍາໂທ ການສິດສອນກ່ຽວກັບກົດໝາຍສາກົນ ຢູ່ຄະນະນິຕິສາດ ແລະ ລັດທະສາດ ທີ່ໄດ້ເປີດສອນສຳເລັດໄປແລ້ວຊຸດທີ 1 ແລະ ກຳລັງຈະເປີດສອນເປັນຊຸດທີ່ສອງ. ພ້ອມນັ້ນ, ຍັງໄດ້ຫາລືຈະສືບຕໍ່ໃຫ້ການຊ່ວຍເຫຼືອສົ່ງເສີມກ່ຽວກັບທຶນຮຽນພາສາຝຣັ່ງໃນລາວ ແນໃສ່ຍົກລະດັບ ແລະ ສ້າງຄວາມເຂັ້ມແຂງໃຫ້ແກ່ຂະແໜງການສຶກສາຂອງລາວໃຫ້ມີການພັດທະນາ ຄວາມສາມາດທຽບເທົ່າກັບປະເທດອື່ນໆ.
ບົວລະພາ
ຈຳປາສັກ ສະຫຼອງວັນຄູແຫ່ງຊາດ ພ້ອມຍ້ອງຍໍຜູ້ມີຜົນງານ
ແຂວງຈຳປາສັກ ຈັດພິທີສະເຫຼີມສະຫຼອງວັນຄູແຫ່ງຊາດຄົບຮອບ 24 ປີ (7/10/1994-7/10/2018) ເມື່ອວັນທີ 5 ຕຸລາ ຜ່ານມາ ທີ່ສະໂມສອນຫຼັກ 4 ຂອງແຂວງ, ໂດຍເປັນກຽດເຂົ້າຮ່ວມຂອງ ທ່ານ ບົວລິນ ວົງພະຈັນ ຮອງເຈົ້າແຂວງຈຳປາສັກ ແລະ ທ່ານ ນາງ ແສງສຸວັນ ຊຸຍພະສິດ ຫົວຫນ້າພະແນກສຶກສາທິການ ແລະ ກິລາແຂວງຈຳປາສັກ, ມີອົງການພຸດທະສາສະໜາສຳພັນ ແຂວງ, ແນວລາວສ້າງຊາດແຂວງ, ບັນດາຫົວໜ້າຮອງຫົວໜ້າພະແນກການຕ່າງໆ, ອົງການຈັດຕັ້ງມະຫາຊົນ, ພະນັກງານອາວຸໂສເບ້ຍບຳນານ, ສະມາຄົມພໍ່-ແມ່ນັກຮຽນ, ແຂກທີ່ຖືກເຊີນ, ຜູ້ອຳນວຍການໂຮງຮຽນອ້ອມຂ້າງແຂວງ, ພະນັກງານ, ຄູອາຈານ ແລະ ນ້ອງນັກຮຽນ.
ໃນພິທີ, ທ່ານ ນາງ ພູທອນ ສຸພັນທອງ ຮອງປະທານແນວລາວສ້າງຊາດແຂວງ ໄດ້ຜ່ານປະຫວັດຄວາມເປັນມາວັນຄູແຫ່ງຊາດ 7 ຕຸລາ ໂດຍສະເພາະນັບແຕ່ອານາຈັກລາວລ້ານຊ້າງພາຍໃຕ້ການນຳພາຂອງ ເຈົ້າຟ້າງຸ່ມ ເພິ່ນໄດ້ນຳເອົາສາສະໜາພຸດເຂົ້າມາລາວ ເພື່ອໃຫ້ທຸກຄົນ ໄດ້ຮູ້ຈັກການຢູ່ຮ່ວມກັນດ້ວຍສັນຕິວິທີບໍ່ບຽດບຽນຊິ່ງກັນແລະກັນ. ຄຽງຄູ່ກັນນີ້, ສາສະໜານອກຈາກຈະສັ່ງສອນດ້ານສິນລະທຳແລ້ວ ກໍ່ມີການສິດສອນຕົວອັກສອນໄປພ້ອມໆກັນ ເພື່ອຊີ້ແນະສື່ສານໃຫ້ເຂົ້າໃຈກັນຢ່າງເລິກເຊິ່ງເຊັ່ນ: ອັກສອນຕົວທຳ ອັກບາລີສັນສະກິດ ຈົນເຮັດໃຫ້ຄົນລາວມີພາສາ ແລະຕົວອັກສອນນຳໃຊ້ສື່ສານເຂົ້າໃຈງ່າຍເປັນຂອງຕົນເອງ, ຈົນເກີດມີວັນນະກຳອັນໂດດເດັ່ນໃນຍຸກສະໄໝອານາຈັກລາວລ້ານຊ້າງຮຸ່ງເຮືອງນັ້ນເຊັ່ນ: ສັງສິນໄຊ ແລະ ອື່ນໆ ຈົນຮອດທ້າຍສັດຕະວັດທີ 18 ອາຈັກລາວລ້ານຊ້າງ ຂາດຄວາມສະໝານສາມັກຄີ ຈຶ່ງເກີດໃຫ້ບ້ານເມືອງຖືກສັກດີຢືດເປັນຫົວເມືອງຂຶ້ນ. ພ້ອມນັ້ນ, ເຂົາເຈົ້າກໍ່ໄດ້ທຳລາຍຊັບສິນທາງປັນຍາໂດຍການເຜົາຖິ້ມ ແລະ ກວດຕ້ອນເອົາສິ່ງອັນຍອດຍິ່ງຂອງລາວໄປໄວ້ຢູ່ປະເທດເຂົາ ເຫຼືອໄວ້ແຕ່ສິ່ງບໍ່ດີ ແລະ ຄວາມທຸກຍາກໃຫ້ຄົນລາວ, ແຕ່ຜ່ານການເວລາຫຼາຍຮ້ອຍປີ, ປະຊາຊົນລາວກໍ່ເກີດມີໜໍ່ແໜງຄື: ນາຍຄູຄຳ ເປັນລູກຮັກຫຼານປະເສີດຂອງພໍ່-ແມ່ປະຊາຊົນລາວ ໄດ້ກຳເນີດເກີດມາ ເພື່ອກອບກູ້ພາສາລາວ ແລະ ຕົວອັກສອນລາວບໍ່ສູນຫາຍຈາກຜືນແຜ່ນດິນຂອງຄົນລາວ, ທ້າວຄຳນັບວ່າເປັນຜູ້ໂຊກດີ ທີ່ມີໂອກາດໄດ້ເຂົ້າຮຽນຮ່ວມກັບລູກຫຼານຂອງນາຍທຶນ ເພາະສ່ວນໃຫຍ່ຜູ້ທີ່ເຂົ້າຮຽນແມ່ນລູກເຈົ້າລູກນາຍ ສ່ວນຄົນລາວທີ່ໄດ້ເຂົ້າຮຽນແມ່ນມີຈຳນວນໜ້ອຍ, ໃນຈຳນວນດັ່ງກ່າວໄດ້ມີຄົນລາວຊື່ທ້າວຄຳ ຈົບຫ້ອງທີ 1 (ປ6) ພໍກ້າວເຂົ້າປີ 1907 ທ້າວຄຳ ໄດ້ເຂົ້າຮ່ວມການອົບຮົມຄູ, ເມື່ອສໍາເລັດແລ້ວມາຮອດ 7/10/1907 ທ້າວຄຳ ຈຶ່ງເລີ່ມເປັນຄູສອນຢູ່ທີ່ໂຮງຮຽນສ້າງຄູສົງວັດຈັນ ປະກອບມີພະສົງ 50 ກ່ວາອົງ ໄດ້ເຂົ້າຮຽນຍ້ອນຈິດໃຈຮັກຊາດຂອງຄູຄຳໃນເວລາສິດສອນກໍ່ໄດ້ເອົາໃຈໃສ່ສຶກສາໃຫ້ພະສົງມີຄວາມຮັກເຊື້ອແພງຊາດ ຮັກບ້ານເກີດເມືອງນອນ ປົກປ້ອງປິຕຸພູມຜືນແຜ່ນດິນບໍ່ໃຫ້ຕົກເປັນຫົວເມືອງຂຶ້ນຂອງຕ່າງຊາດ ຂະນະດຽວກັນກໍ່ເອົາໃຈໃສ່ອະນຸລັກຮັກສາຮີດຄອງປະເພນີວັດທະນະທຳອັນດີງາມຂອງຊາດ ບໍ່ໃຫ້ເສື່ອມເສຍໄປ. ເມື່ອເວົ້າເຖິງປະຫວັດນາຍຄູຄຳແລ້ວ ກໍ່ຄືຄູຜູ້ທຳອິດຂອງລາວທີ່ມີຈິດໃຈຮັກເຊື້ອແພງຊາດ ສິດສອນລູກຫຼານໃຫ້ມີຄວາມຮູ້ຄວາມສາມາດ ແລະ ກໍ່ເປັນຄູຜູ້ໜຶ່ງທີ່ສະແຫວງຫາຄວາມເປັນເອກະລາດປົດປ່ອຍຊາດອອກຈາກແອກຄອບຄອງຂອງພວກລ່າເມືອງຂຶ້ນ ໂດຍສະເພາະແມ່ນໄດ້ເອົາໃຈໃສ່ປຸກລະດົມຂົນຂວາຍນັກຮຽນລຸກຂຶ້ນເດີນຂະບວນປະທ້ວງຕໍ່ຕ້ານຈັກກາພັດຕ່າງດ້າວ ທີ່ເຂົ້າມາກົດຂີ່ປະຊາຊົນລາວ ເອົາລັດເອົາປຽບກົດໜ່ວງໜີບເຕັງທຸກດ້ານຕໍ່ປະຊາຊົນລາວເຊັ່ນ: ດ້ານການສຶກສາທົ່ວປະເທດໂຮງຮຽນມີບໍ່ພໍເທົ່າໃດແຫ່ງຜູ້ທີ່ໄດ້ເຂົ້າຮຽນແມ່ນລູກເຈົ້າຫຼານນາຍ ສ່ວນປະຊາຊົນຄົນທຸກຍາກ ແມ່ນບໍ່ມີໂອກາດໄດ້ເຂົ້າຮຽນເລີຍການຮໍ່າຮຽນກໍ່ຮຽນເປັນພາສາເຂົາເຈົ້າຫຼາຍກວ່າ ສ່ວນພາສາລາວແມ່ນຖືກຈຳກັດໃຫ້ຮຽນອາທິດໜຶ່ງບໍ່ພໍເທົ່າໃດຊົ່ວໂມງ ເວົ້າໄດ້ວ່າການສຶກສາໃນໄລຍະນັ້ນບໍ່ໄດ້ຂະຫຍາຍຕົວປະຊາຊົນຄົນລາວທຸກຖ້ວນໜ້າລ້ວນແຕ່ມືດມົນອ່ານບໍ່ໄດ້ຂຽນບໍ່ເປັນບໍ່ຮູ້ອ່ານໜັງສືປະຊາຊົນລາວ ໃນສະໄໝນັ້ນ ແມ່ນນັບຖືຜີສາງນາງໄມ້ເອົາສິ່ງງົມງວາຍເປັນທີ່ເພິ່ງ, ເພາະຂາດເຂົາເຈົ້າການສຶກສາ.
ສະນັ້ນ, ເພື່ອລະນຶກເຖິງຄຸນງາມຄວາມດີຂອງນາຍຄູຄຳ ກໍ່ຄືບັນດາຜູ້ທີ່ເປັນຄູໃນທົ່ວສັງຄົມໃຫ້ກາຍມາເປັນພຶດຕິກຳຕົວຈິງ ຈຶ່ງເຫັນວ່າມີຄວາມຈຳເປັນຕ້ອງກຳນົດໃຫ້ມີວັນຄູແຫ່ງຊາດ ໂດຍເອົາວັນເຂົ້າຮັບລາຊະການເປັນຄູສອນຂອງນາຍຄູຄຳ ເຊິ່ງແມ່ນຄູຄົນທຳອິດທີ່ເຊື້ອຊາດລາວ ແລະ ກໍ່ເປັນຄົນສັນຊາດລາວ ແລະ ຖືເອົາວັນທີ 7 ຕຸລາ ເປັນວັນຄູແຫ່ງຊາດລາວມາເຖິງທຸກວັນນີ້.ຫຼັງຈາກນັ້ນ, ທ່ານຫົວໜ້າພະແນກສຶກສາທິການ ແລະ ກິລາແຂວງ ກໍ່ໄດ້ຜ່ານຜົນງານ 1 ປີທີ່ປະຕິບັດໄດ້ ພ້ອມທັງມອບໃບຍ້ອງຍໍຂັ້ນກະຊວງ, ແຂວງ ແລະ ພະແນກສຶກສາທິການ ແລະ ກິລາແຂວງ ໃຫ້ແກ່ພະນັກງານ, ຄູອາຈານ ອ້ອມຂ້າງແຂວງ ແລະ 10 ຕົວເມືອງທີ່ຜົນງານດີເດັ່ນປະກອບສ່ວນໃນການກໍ່ສ້າງຊັບພະຍາກອນມະນຸດ ໃຫ້ມີຄຸນນະພາບ ເພື່ອອອກຮັບໃຊ້ປະເທດບ້ານເມືອງໃຫ້ໄດ້ຮັບການພັດທະນາດີ ທຽບເທົ່າກັບພາກພື້ນ ແລະ ສາກົນ.
ໂດຍ:ຂາວພອນ ມ້າວຄຳຜິວ
ຊີເອັນພີ ລົງທຶນ 3 ຕື້ກວ່າກີບ ສ້າງໂຮງຮຽນນະພາ ຊ່ວຍພັກ-ລັດ ພັດທະນາຊັບພະຍາກອນມະນຸດ
ບໍລິສັດ ຊີເອັນພີ ສຳຫຼວດອອກ ແລະ ຂຸດຄົ້ນບໍ່ແຮ່ ຈຳກັດ ເຫັນຄວາມສຳ ແລະ ຢາກເປັນສ່ວນໜຶ່ງຊ່ວຍພັກ ແລະ ລັດຖະບານ ໃນການພັດທະນາຊັບພະຍາກອນມະນຸດ ໂດຍສະເພາະການສຶກສາ ຈຶ່ງສ້າງໂຮງຮຽນະພາຊັ້ນອະນຸບານ-ປະຖົມຂຶ້ນ ໂດຍລົງທຶນ 3 ຕື້ກວ່າກີບ ປະຈຸບັນໄດ້ເປີດການຮຽນ ການສອນ ເປັນທາງການແລ້ວ. ທ່ານ ນາງ ປານນະພາ ວົງສະໝໍລະພູມ ຜູ້ອຳນວຍການ ໂຮງຮຽນອະນຸບານ-ປະຖົມສົມບູນ ນະພາ ໃຫ້ສຳພາດຕໍ່ນັກຂ່າວ ເມື່ອບໍ່ດົນມານີ້: ປະຈຸບັນການສຶກສາຖືແມ່ນສິ່ງຍິ່ງໃຫຍ່ ແລະ ຈຳເປັນທີ່ສຸດທີ່ທຸກພາກສ່ວນຕ້ອງມີຄວາມເອົາໃຈໃສ່ ແລະ ພັດທະນາການສຶກສາໃຫ້ທົ່ວເຖິງ ແລະ ໃຫ້ໄດ້ມາດຖານ ແລະ ຄຸນນະພາບ ໂດຍສະເພາະສຸມໃສ່ ແລະ ລົງເລິກດ້ານການສຶກສາໃນການພັດທະນາຊັບພະຍາກອນມະນຸດ ກໍ່ຄືການພັດທະນາບຸກຄະລາກອນ. ສະນັ້ນ, ຍ້ອນຄວາມສຳຄັນດັ່ງກ່າວ ເຮັດແຮງຈູງໃຈທີ່ທາງບໍລິສັດ ຊີເອັນພີ ສຳຫຼວດອອກ ແລະ ຂຸດຄົ້ນບໍ່ແຮ່ ຈຳກັດ ສ້າງໂຮງຮຽນນະພາ ບວກກັບບໍລິສັດມີຄວາມສຳພັນບ້ານຫົວຂົວ ແລະ ທາງບ້ານເພິ່ນຕ້ອງການຜູ້ພັດທະນາໂຮງຮຽນຊັ້ນປະຖົມບ້ານຫົວຂົວ ໃຫ້ມີຄວາມທັນສະໄໝຂຶ້ນກັບຍຸກປະຈຸບັນ ທຽບເທົ່າກັບສາກົນ ທາງບໍລິສັດຈຶ່ງຕົກລົງເລີ່ມສ້າງໂຮງຮຽນມາປີ 2016 ໂດຍລົງທຶນກໍ່ສ້າງປັບປຸງອາຄານ ແລະ ສ້າງໃໝ່ລວມມູນຄ່າທັງໝົດ 3 ຕື້ກວ່າກີບ ແລະ ຕົກມາປີ 2018 ເປີດເປັນທາງການ ໂດຍໂຮງຮຽນແຫ່ງນີ້ເປີດການຮຽນ ການສອນແຕ່ອະບານຮອດປະຖົມສົມບູນ. ປະຈຸບັນໂຮງຮຽນຊັ້ນອະນຸບານ-ປະຖົມສົມບູນ ແມ່ນເປີດໃຫ້ບໍລິການ ມີຫ້ອງຮຽນທັງໝົດ 8 ຫ້ອງ ແລະ ມີຫ້ອງລ້ຽງເດັກ. ພິເສດຫ້ອງລ້ຽງເດັກອາຍຸຕ່ຳກວ່າ 2 ປີທຸກຫ້ອງແມ່ນຕິດແອ. ສຳລັບການຮຽນ ການສອນ ແມ່ນອີງຕາມຫຼັກສູດຂອງ ກະຊວງສຶກສາທິການ ແລະ ກິລາ ວາງອອກ, ນອກຈາກນີ້ທາງໂຮງຮຽນຈະນຳເອົາພາສາຈີນ ແລະ ອັງກິດ ເຂົ້າມາຕື່ມອີກ.
ທ່ານຜູ້ອຳນວຍການ ກ່າວອີກວ່າ: ສຳລັບໂຮງຮຽນຂອງພວກເຮົາ ແມ່ນເນັ້ນສອນເດັກນ້ອຍຄືແບບຄອບຄົວ ແລະ ເນັ້ນຄຸນນະພາບເປັນຫົວໃຈຫຼັກ ແລະ ເປັນລະບຽບຮຽບຮ້ອຍ ເພື່ອໃຫ້ມາດຖານຂອງການຮຽນ ການສອນ ແລະ ເນັ້ນໃສ່ກິດຈະກຳພາກປະຕິດບັດຕາມຄວາມຈິງ ເພື່ອໃຫ້ນັກຮຽນໃຫ້ມີຄວາມຮູ້ສາມາກ້າວສູ້ສາກົນ. ທ່ານນາງ ປານນະພາ ວົງສະໝໍລະພູມ ກ່າວໃຫ້ຮູ້ຕື່ມວ່າ ສຳລັບແຜນການໃນອະນາຄົດທາງໂຮງຮຽນ ແມ່ນຈະສືບຕໍ່ສ້າງໂຮງຮຽນ ອະນຸບານ-ປະຖົມ ແລະ ຈະສ້າງມັດທະຍົມ ແລະ ກ້າວໄປລະດັບວິທະຍາໄລ ຫຼື ມະຫາວິທະຍາໄລ ເພື່ອໃຫ້ນັກຮຽນໄດ້ຮ່ຳຮຽນ ແລະ ສຶກສາບ່ອນດຽວ. ສະນັ້ນຫາກທ່ານໃດສົນໃຈກໍ່ສາມາດນຳເອົາລູກຫຼານໄປຝາກ ແລະ ຮ່ຳຮຽນໄດ້ ໂດຍທາງໂຮງຮຽນມີທີມງານຄູທີ່ມີປະສົບການຄອຍເບິ່ງລູກທ່ານຄືຄອບຄົວ ເຊິ່ງໂຮງຮຽນຕັ້ງຢູ່ບ້ານຫົວຂົວ ເມືອງໄຊເຊດຖາ ນະຄອນຫຼວງວຽງຈັນ.